b'\n_START_ARTICLE_\nMetod Humar\n_START_SECTION_\n\xc5\xbdivljenje\n_START_PARAGRAPH_\nMetod se \xc5\xa1e ni zavedal \xc5\xbeivljenja, ko je \xc5\xbee vzljubil gore. Vsakodnevno je iz rojstne vasi No\xc5\xbeice ob\xc4\x8dudoval Kamni\xc5\xa1ko-Savinjske Alpe. Pravi, da je hotel videti, kaj je na drugi strani gora. Hrepenenje se je z leti stopnjevalo. Izbral si je kamnose\xc5\xa1ki poklic in se pogosto po\xc5\xa1alil, da bo tako znal vsaj dobro zabiti varovalne kline v trdo skalovje._NEWLINE_V alpinizmu se je za\xc4\x8del uriti, ko mu je bilo 17 let. Plezalne ve\xc5\xa1\xc4\x8dine je dojemal s Tonetom \xc5\xa0karjo . Posebej je prisluhnil nasvetom starej\xc5\xa1ega alpinista Mihola Habjana. Davnega leta 1958 je bil sprejet za pripravnika gorske re\xc5\xa1evalne slu\xc5\xbebe. Bilo mu je 19 let. \xe2\x80\x9cTakrat smo Slovenci \xc5\xbeiveli bedno. \xc5\xa0tiri mesece je bilo treba delati za navadno kolo,\xe2\x80\x9c nam je oni dan pripomnil na svojem domu v \xc5\xa0marci.\n_START_SECTION_\nDelo\n_START_PARAGRAPH_\nMetod Humar je precej\xc5\xa1en del svojega \xc5\xbeivljenja v gorah posvetil gorskemu re\xc5\xa1evanju. Ve\xc4\x8d kot 35 let je bil izjemno dejaven v gorski re\xc5\xa1evalni slu\xc5\xbebi na re\xc5\xa1evalni postaji Kamnik. Sodeloval je v ve\xc4\x8d kot 200 gorskih re\xc5\xa1evalnih oziroma iskalnih akcijah. V teh letih je izmed ponesre\xc4\x8denih v gorah ostalo \xc5\xbeivih okoli 70 odstotkov ljudi. Gorsko re\xc5\xa1evanje je Metod Humar v zadnjem obdobju v glavnem zamenjal z vzgojo mladine v alpinisti\xc4\x8dni \xc5\xa1oli. Mladim je rad pojasnjeval \xc4\x8dastni planinski kodeks, jim prena\xc5\xa1al fizi\xc4\x8dne izku\xc5\xa1nje in duhovna spoznanja. Tega je v planinah skozi desetletja sam veliko do\xc5\xbeivel. Menil je, da je novodobni alpinizem usmerjen preve\xc4\x8d fiz\xc4\x8dno, telesno. Pozablja se na duhovnost, na prijazno, spodbudno besedo, ki je potrebna soljudem. Mladimje pripovedoval, kako slabo so bili v njegovi mladosti opremljeni gorski re\xc5\xa1evalci. Danes so na voljo sodobna oprema, helikopter, izurjena zdravni\xc5\xa1ka ekipa... A gorniki so po njegovem v\xc4\x8dasih bolj prijateljevali, si medsebojno nesebi\xc4\x8dno pomagali. Bili so velika dru\xc5\xbeina. In prav to je \xc5\xbeelel privzgojiti mladim.'